အီမိုဂျီ

**အီမိုဂျီ** () ဆိုသည်မှာ ယနေ့ကာလတွင် ကမ္ဘာတဝှမ်းမှ အင်တာနက်အသုံးပြုသူများ၊ မိုဘိုင်းဖုန်းအသုံးပြု‌နေသူများ‌ နေ့စဉ်အသုံးပြု‌နေသည့် ဒီဂျစ်တယ် အရုပ်စာ‌လေးများကို ခေါ်ဆိုခြင်းဖြစ်သည်။ မျက်ရည်ထွက်‌လောက်‌အောင်ရယ်‌နေသည့် မျက်နှာပုံ‌လေးအပါအဝင် တစ်စုံတစ်ဦး၏ စိတ်ခံစားမှုများကို ကိုယ်စားပြု‌ဖော်ပြ‌ပေးရသည့် ဒီဂျစ်တယ်ရုပ်ပုံ‌လေးများကို သတိထားမိပါလိမ့်မည်။ ထိုစိတ်ခံစားမှု‌ဖော်‌ဆောင်သည့် အရုပ်‌လေးများကို ***အီမိုဂျီ*** ဟုခေါ်ဆိုသည်။

## ဝေါဟာရ ဇာစ်မြစ် (ဗျူပ္ပတ်) 
*“အီမိုဂျီ (emoji)”* ဆို‌သော စကားလုံးသည် ဂျပန်ဘာသာစကားမှ ဆင်းသက်လာ‌သော စကားလုံးတစ်လုံးဖြစ်သည်။ ဂျပန်‌ဝေါဟာရကို အင်္ဂလိပ်ဘာသာစကားက တိုက်ရိုက်‌မွေးစားခဲ့ခြင်းလည်းဖြစ်သည်။ ဂျပန်ဘာသာစကားအရ အီမိုဂျီ (Emoji)တွင် ပါဝင်သည့် *‘e’* သည် *‘အရုပ်၊ ရုပ်ပုံ’* ကိုခေါ်ဆိုသော စကားလုံးဖြစ်သည်။ *‘moji’* သည် *‘စရိုက်လက္ခဏာ’*ကိုခေါ်ဆိုသော စကားလုံးဖြစ်သည်။ ထိုနှစ်ခု‌ပေါင်းစည်းခြင်းဖြင့် ဂျပန်‌ဝေါဟာရ *အီမိုဂျီ (emoji)* ဖြစ်‌ပေါ်လာသည်။ ဘာသာပြန်ခြင်းအားဖြင့် ***“စရိုက်လက္ခဏာကိုဖော်ပြသော ရုပ်ပုံ”*** ဟု‌ ခေါ်ဆိုနိုင်မည်ဖြစ်သည်။ 

စာ‌ရေးသူအနေဖြင့် ***“လူတစ်ဦး၏ ခံစားချက်များကို ကိုယ်စား‌ဖော်ပြ‌ပေးသည့် ပျော်ရွှင်ကြည်နူးဖွယ်ရာ ဒီဂျစ်တယ်ရုပ်ပုံများ”*** ဟု ဖွင့်ဆိုရှင်းလင်းလိုသည်။ မြန်မာအသုံးအနှုန်းအတွက် ဂျပန်နှင့် အင်္ဂလိပ်ဘာသာစကားများမှ တိုက်ရိုက်‌မွေးစားခြင်းအားဖြင့် *“အီမိုဂျီ”* ဟုသာ သုံးနှုန်းလိုသည်။ ကမ္ဘာနှင့်အဝန်း နေ့စဉ်သုံးစွဲ‌နေသည့် ဝေါဟာရတစ်ခုကို အသံထွက်အားဖြင့် တူညီသည့်စံနှုန်းတစ်ခု ထား‌စေချင်ပါသည်။ ထို့‌ကြောင့် အသံဖလှယ်ခြင်းအားဖြင့် တိုက်ရိုက်‌မွေးစားလိုခြင်းဖြစ်သည်။ ‘ အီ, မို, ဂျီ ’ ဟု အသံထွက်ခြင်းအားဖြင့် ဂျပန်‌သော်လည်း‌ကောင်း၊ အင်္ဂလိပ်‌သော်လည်း‌ကောင်း၊ မြန်မာ‌သော်လည်း‌ကောင်း အရေးဘာသာစကားတွင်သာ ကွဲလွဲ‌စေခါမူ ‘လူတစ်ဦး၏ ခံစားချက်များကို ကိုယ်စား‌ဖော်ပြ‌ပေးသည့် ပျော်ရွှင်ကြည်နူးဖွယ်ရာ ဒီဂျစ်တယ်ရုပ်ပုံများ’ ကို ဆိုလို‌ကြောင်း၊ ပြောလိုကြောင်း သိနိုင်မည်ဖြစ်သည်။

*အီမိုဂျီ* သည် emotion icon, emoticon တို့နှင့် ဆင်တူသည်ဟုထင်ရသော်လည်း သဘာဝအားဖြင့်လည်းကောင်း၊ အသွင်အပြင်လက္ခဏာအားဖြင့်လည်းကောင်း၊ အသုံးပြုသည့် ပုံသဏ္ဌာန်အားဖြင့်လည်းကောင်း မတူညီကြပေ။ တူညီသည်ဟု ထင်ရသည်သာရှိသည်။ *အီမိုဂျီ* တွင် အမျိုးအစားများစွာရှိသည်။ ယင်းတို့မှာ မျက်နှာအမူအရာများကို‌ဖော်ပြ‌သော အီမိုဂျီ၊ နေရာ‌ဒေသကို‌ဖော်ပြ‌သော အီမိုဂျီ၊ ရာသီဥတုအခြေအနေကိုဖော်ပြသော အီမိုဂျီ၊ တိရစ္ဆာန်များကို‌ဖော်ပြ‌သော အီမိုဂျီ နှင့် အရာဝတ္ထုများကို‌ဖော်ပြ‌သော အီမိုဂျီ စသဖြင့် အီမိုဂျီပေါင်း မြောက်မြားစွာရှိသည်။ ထို့အပြင် စီးပွား‌ရေးလုပ်ငန်း၊ ဂျပန်ရိုးရာယဉ်‌ကျေးမှု အစရှိသည့် သီးခြားနယ်ပယ်များအတွက် ဖန်တီးထားသည့် အီမိုဂျီများစွာလည်း ရှိသည်။

## ပေါ်ပေါက်လာပုံ သမိုင်း 
*အီမိုဂျီ*များကို ဂျပန်မိုဘိုင်းဖုန်းကုမ္ပဏီများဖြစ်သည့် NTT DoCoMo, au, SoftBank တို့က ကနဦး စတင်သုံးစွဲခဲ့သည်။ ပထမဦးဆုံး အီမိုဂျီကို ၁၉၉၈ နှင့် ၁၉၉၉ ခုနှစ်ဝန်းကျင်တွင် Shigetaka Kurita က စတင်ဖန်တီးခဲ့သည်။ NTT DoCoMo ၏ iMode Mobile အင်တာနက်‌ပေါ်တွင် အသုံးပြုနိုင်ရန် ဖန်တီးခဲ့ခြင်းဖြစ်သည်။ ရာသီဥတုအခြေအနေများကို‌ဖော်ပြသည့် စိတ်ခံစားမှုရုပ်ပုံငယ်များကို ဖန်တီးနိုင်ရန် Kurita က ကြိုးပမ်းခဲ့ခြင်းဖြစ်သည်။ နောက်ပိုင်းတွင် Apple, Android. Windows တို့က အသုံးပြုခဲ့သည်။ အီမိုဂျီများကို ယူနီကုတ်စံနှုန်းအဖြစ်လည်း ယူနီကုတ်ကွန်ဆိုဒီယမ်က သတ်မှတ်ပေးခဲ့သည်။

## ယဉ်ကျေးမှုဆိုင်ရာ လွှမ်းမိုးမှု 
အောက်စဖို့ အဘိဓာန်က *အီမိုဂျီ (Emoji)* ပုံစာလုံး‌တစ်ခုဖြစ်သော ယူနီကုဒ်-  ပုံ စာလုံးအား  “***၂ဝ၁၅ ခုနှစ်၏ ဝေါဟာရ*** ” ‌အဖြစ် သတ်မှတ်‌ကြောင်း ၂ဝ၁၅ ခုနှစ်၊ နိုဝင်ဘာလ ၁၆ ရက်နေ့က‌ ကြေညာခဲ့သည်။ ၁၉၉ဝ ပြည့်နှစ်‌နောက်ပိုင်းကတည်းက အီမိုဂျီကို စတင်အသုံးပြုခဲ့ကြ‌သော်လည်း ၂ဝ၁၅ ခုနှစ်အတွင်း အီမိုဂျီ အသုံးပြုမှုသည် ကမ္ဘာနှင့်အဝန်းတွင် ပမာဏပိုမြင့်မားလာခဲ့သည်။ ထို့‌ကြောင့် အီမိုဂျီကို အောက်စဖို့ အဘိဓာန်က ရွေးချယ်ရခြင်းဖြစ်‌ကြောင်း ထုတ်‌ဖော်‌ပြောကြားခဲ့သည်။ 

ဆိုနီအန်နီ‌မေးရှင်းကုမ္ပဏီကလည်း အီမိုဂျီများကိုအသုံးပြုပြီး အန်နီ‌မေးရှင်းရုပ်ရှင်ဇာတ်ကားရိုက်ကူးသွားမည်ဟု ၂ဝ၁၅ ခုနှစ်တွင် ကြေညာခဲ့သည်။

## ယူနီကုဒ် သတ်မှတ်မှုများ 
## ကိုးကား
ကဏ္ဍ:ဂျပန် တီထွင်မှုများ
ကဏ္ဍ:ဂျပန် စာရေးသားနည်းစနစ်
ကဏ္ဍ:အင်တာနက် ယဉ်ကျေးမှု
ကဏ္ဍ:ကွန်ပျူတာ အိုင်ကွန်များ